حرب حقيقية نايضة بين الرئيس الأمريكي، دونالد ترامب، وموقع التواصل الاجتماعي “تويتر”، من بعد ما كان الموقع ضربليه فمصداقية واحد التغريدة، دابا قام بحجب تغريدة اخرى، واعتبر أن “فيها مضمون عنيف كيتنافى مع قوانين الشبكة”. التغريدة قال فيها رئيس ميريكان أنه “ممكن للبوليس يضربو بالقرطاس أي واحد قام بعملية دالنهب”، وجات متزامنة مع حادث مقتل مواطن أمريكي من أصول إفريقية على يد شرطي. كان عارف “تويتر” ان حضرو لتغريدة ترامب، اللي ماحذفهاش بشكل كلي لكن رفقها بميساج كيحذر فيه من المضمون ديالها، ولزم على المتتبعين حتى يوافقو على الميساج عاد يدخلو يقراوها بلا مايجمجموها أو يعلقو عليها، غايجبد عليه النحل والمشاكل، حيت توالات موراها النزاعات عبر التغريدات والحروب القانونية. ترامب باش يزيد يقلم الأظافر ديال “تويتر”، ويندمو بطريقتو، مشا وقع مرسوم، على غفلة، كيهدف للحد من الحماية القانونية ديال هذ المواقع، وينظم العمل ديالها، ويمكن يصدر قرار بإغلاقها، إلى بدات كتحاول تحد من “حرية التعبير” ديال المستعملين. وواخا موقع “تويتر” مستعد يبدل القوانين ديالو باش يتوافقو مع المرسوم الجديد، بحالو بحال جميع الشبكات الأخرى، لكنو فنفس الوقت ما سكتش لترامب، حيت واخا ماجاوبوش بشكل مباشر، بدا تويتر يعزز مؤخرا طرق التحقق من الحقائق ضد التضليل و”الفايك نيوز” اللي كيعتبروهم “ضارة بالناس”، خصوصا فهذ الفترة ديال جايحة فيروس كورونا المستجد، وكيتعلق الأمر خصوصا ب”أخبار العمليات الانتخابية الخاطئة”، أو “رسائل خطيرة كتحرض على العنف”. تكييف تويتر لقوانينو مع المرسوم غاتخليه مازال عندو إمكانية يضيق على ترامب، خصوصا وأن الرئيس الميريكاني ولف فحسابو يتكلم على “نظرية المؤامرة”، ويدير “هجمات شخصية على الأعداء”، ويبوسطي بيانات أخرى متعلقة بحملة انتخابية سابقة لأوانها. القائمين على “تويتر” عندهم استعداد باش يواجهو ترامب فهذ الحرب الخفية، وعارفين أنه ضروري شي واحد فيهم غيخلص ويكون “كبش فداء”، وعلى هذشي قال براندون بورمان، نائب رئيس الاتصالات ف”تويتر”، فتصريح لإحدى المدونات، أن الشركة كتآمن بحقوقها، “لكن حنا عارفين بللي غادي يتم إطلاق النار علينا”، على حساب قولو. وقوانين “تويتر” كتهم كلشي وفوق كلشي، حتى الحكام والقادة وصناع القرار، وعند الشركة الحق تسحب التغريدات اللي كتروج للإرهاب أو العنف أو كتحتوي على بيانات خاصة على أشخاص آخرين، وكيمكن “تويتر” يسيبريمي حسابات بسبب الانتهاكات المتكررة، بشكل مؤقت أو فخطرة. 
حرب ترامب وتويتر مازال مستمرة.. فالوقت اللي الرئيس الميريكاني دار مرسوم باش يضيق على “السوشل ميديا”.. الموقع مامفاكش